ટૂંકમાં, તક આવ્યે રાજનની ગેમ થઈ ગઈ અને કહ્યાગરા કોર્પોરેટબોય ઉર્જિત પટેલને રિઝર્વ બેંકના ગવર્નર બનાવી દેવાયા. જોકે, નોટબંધી બાદ રિઝર્વ બેંકની કાર્યક્ષમતા અને નિષ્ફળતા પર દેશવિદેશના અર્થશાસ્ત્રીઓએ માછલાં ધોયાં એટલે રિઝર્વ બેંકના તમામ ઉચ્ચ અધિકારીઓ સમસમી ઊઠ્યા, પરંતુ જેટલીની દાદાગીરી અને અઢિયાની આડોડાઈ સામે અધિકારીઓ લાચાર હતા અને મૌન રહેવાનું મુનાસિબ માનતા હતા. ઉર્જિત પટેલ અચ્છા અર્થશાસ્ત્રી છે, પરંતુ અતિશય વિનમ્ર હોવાથી નાણામંત્રી સામે વિનયપૂર્વક પોતાનો ભિન્ન અભિપ્રાય રજૂ કરવામાં મોળા પડતા હતા. ઉર્જિત પટેલની આ નમ્રતાને અરુણ જેટલી અને હસમુખ અઢિયા જાણે નબળાઈ સમજતા હોય તેમ હવે વારતહેવારે રિઝર્વ બેંકની પાંખો કાપવાની શરૂઆત થઈ ચૂકી છે. નિરવ મોદી ભાગી ગયો ત્યારે અરુણ જેટલીએ પોતાની સામે આક્ષેપો ન થાય તે માટે દોષનો ટોપલો રિઝર્વ બેંક ઉપર ઢોળી દેતાં કહ્યું હતું કે, રેગ્યુલેટર તરીકે રિઝર્વ બેંકે આ તમામ કૌભાંડો પર વોચ રાખવી જોઈએ. આ પ્રકારનું નિવેદન રિઝર્વ બેંકના અધિકારીઓ માટે ઊંટની પીઠ પરના આખરી તખણલા સમાન હતું. એક તરફ સંસદની જાહેર હિસાબ સમિતિ નોટબંધી બાદ રિઝર્વ બેંકની નિષ્ફળતા અંગે લીરેલીરા ઊડાવતી હતી ત્યારે નાણાં મંત્રાલયના અધિકારીઓ મલકાતા હતા. નાણાં મંત્રાલય અને રિઝર્વ બેંકના ગવર્નર-ડેપ્યુટી ગવર્નર વચ્ચેના શીતયુદ્ધનો છ મહિના પહેલાં આરંભ થયો હતો. જેટલીએ ઉદ્યોગપતિઓના ઈશારે વ્યાજદર ઘટાડવાની, ધિરાણ વધારવાની સૂચનાઓ આપી હતી, પરંતુ રિઝર્વ બેંકે ધરાર નન્નો ભણી દીધો. રિઝર્વ બેંકના ગવર્નર અને સરકાર વચ્ચે વૈચારિક મતભેદ હોય એ બાબત સમજી શકાય તેવી બાબત છે. જવાહરલાલ નહેરુના જમાનામાં બેનેગલ રામારાવ, મોરારજીના જમાનામાં આઈ.જી.પટેલ, ઈન્દિરા અને રાજીવ ગાંધીના જમાનામાં આર.એન.મલ્હોત્રા, સી.રંગરાજન, બિમલ જાલાન જેવા ગવર્નરો અને સરકાર વચ્ચે વૈચારિક મતભેદો થયા હતા, પરંતુ મહદ્અંશે આ વિવાદ દિલ્હીમાં વડાપ્રધાનની કચેરી અને નાણાં મંત્રાલયની કચેરી યાને કે નોર્થબ્લોક અને સાઉથ બ્લોક વચ્ચે પડઘાતા રહેતા હતા. ચિદમ્બરમ નાણામંત્રી હતા ત્યારે ડી. સુબ્બારાવ નામના ગવર્નર સાથે જાહેરમાં એક નિવેદન મુદ્દે બખેડો થયો હતો, પરંતુ ત્યારબાદ બંને મહાનુભાવોએ શાલીનતાથી બાજી સંભાળી લીધી હતી..